Samarićanska žrtva

Luka 10:25-37

**25Onda ustade jedan učitelj zakona da iskuša Isusa, pa ga upita: „Učitelju, šta treba da učinim da bih nasledio večni život?“ 26„Šta piše u Zakonu?“ reče mu Isus. »Šta čitaš tamo?“ 27Ovaj odgovori: „‚Voli Gospoda, svoga Boga, svim svojim srcem, svom svojom dušom, svom svojom snagom i svim svojim umom‘, i ‚svoga bližnjega kao samoga sebe.‘“ 28“Tačno si odgovorio«, reče mu Isus. „Čini tako, i živećeš.“**

**29Ali ovaj, želeći da se opravda, upita Isusa: „A ko je moj bližnji?“ 30Isus mu odgovori: „Putovao jedan čovek iz Jerusalima u Jerihon, pa pao u ruke razbojnicima. Ovi su ga skinuli i izudarali, pa otišli, ostavivši ga polumrtva. 31A slučajno je tim putem prolazio jedan sveštenik, video ga i zaobišao. 32Isto tako je pored toga mesta naišao i jedan Levit, video ga i zaobišao.**

**33Ali naiđe onuda, putujući, i jedan Samarićanin. I kad ga je video, sažali se, 34pa mu priđe i previ mu rane, zalivši ih uljem i vinom. Onda ga posadi na svoje živinče, odvede u jednu gostionicu i pobrinu se za njega. 35Sutradan izvadi dva dinara i dade ih gostioničaru, govoreći:**

**‚Pobrini se za njega, a ako potrošiš više, platiću ti kad se vratim.‘ 36Šta misliš, koji je od ove trojice bio bližnji ovome koji je pao u ruke razbojnicima?“ 37„Onaj koji se na njega sažalio“, odgovori učitelj zakona. A Isus mu reče: „Idi, pa i ti tako čini.“**

\* \* \*

Isusov život kakav vidimo u jevanđelju po Luki može se podeliti na delove. Prvih devet poglavlja Luke govori o tome ko je Isus , ali narednih devet poglavlja govori o tome šta znači *slediti* Isusa. Deseto poglavlje počinje odgovorom na to pitanje: Šta znači biti Isusov učenik?

Prvi deo 10. poglavlja navodi da su svi učenici glasnici i svakom učeniku je data poruka koju treba da prenese i podstiče sve ljude da veruju u nju – u jevanđelje. Međutim, u preostalom delu 10. poglavlja vidimo i drugi zadatak učenika. Ovde smo, umesto da poruku jevanđelja prenosimo kao *glasnici*, pozvani na jevanđelje *bližnjeg*. Ne treba da budemo samo glasnici, pozvani smo i da budemo bližnji. A ako želimo da prenesemo jevanđelje svetu oko nas, moramo da shvatimo da obe ove uloge idu zajedno. Za Isusa, one su neraskidivo istkane zajedno. Za mnoge od nas nisu.

Ali kakvo *je* to ’jevanđelje bližnjeg’? To je zapovest da zadovoljimo potrebe ljudi oko nas, bilo da veruju u poruku koju prenosimo ili ne. Kada uparimo jevanđeosku poruku (za koju se nadamo da će mnogi poverovati) sa jevanđeljem bližnjeg, kao da kažemo: „Voleću te, čak i ako ne veruješ u ono u šta ja verujem.“

Ipak, mnogi od nas imaju poteškoća da ispune ovu ulogu koju Isus postavlja pred nama — kao što to čini učitelj zakona u Luki 10. Dok budemo ispitivali ovaj odlomak, pokazaće nam se **četiri načela**, koji nam pomažu da budemo bližnji i koji nam mogu pomoći da počnemo da volimo one oko sebe kako to Hristos od nas očekuje. U ovim stihovima saznajemo **ko su naši bližnji, o žrtvi iz ljubavi za njih, našoj motivaciji da iһ volimo i kako da iһ volimo.**

\* \* \*

Pre nego što je Isus ispričao parabolu, postojala je interakcija između njega i učitelja zakona. Kada pomislimo na ovog stručnjaka, mislimo na nekoga ko je upućen u građansko pravo, ali ovaj čovek je bio stručnjak za biblijsko pravo — religiozni učenjak. On je poznavao zakon, pa kada ustane da Isusu postavi pitanje u vezi zakona, čini to da bi ga uһvatio u zamku.

Zašto bi neko želeo da navede Isusa da kaže nešto što bi ga dovelo u nevolju? Isus je rado primao prestupnike u svoje društvo i to je bio jedan od razloga zašto su religiozni pojedinaci hteli da ga nadmudre. On je prihvatao ljude koji nisu poštovali zakon. Bio je toliko otvoren za druženje sa onima koje su pismoznanaci smatrali grešnicima da je jedan od njih sada želeo da ga razotkrije kao nekoga ko ne poštuje Božiji zakon.

On zato postavlja pitanje: „Šta treba da učinim da nasledim život večni?“ Očekivao je da će Isus reći nešto poput: „O, nije toliko važno kako živiš; Bog priһvata svakoga. Samo dođite kod njega i on će vas priһvatiti i voleti.“

Ali Isus uzvraća sa pitanjem: „Šta piše u Zakonu?“

Stručnjak daje sažetak koji je Isus verovatno očekivao. Učitelji zakona proučavali su moralni Božji zakon i saželi ga u dva principa: „Voli Gospoda, svoga Boga, svim svojim srcem, svom svojom dušom, svom svojom snagom i svim svojim umom“ i „Svoga bližnjega kao samoga sebe.“ Za ljude poput ovog učenjaka, ovo je bio tipičan način da se sumira zakon.

Hajde da razmislimo o ovom odgovoru na trenutak. „Voli Gospoda, svoga Boga, svim svojim srcem, svom svojom dušom, svom svojom snagom i svim svojim umom.“ Šta to znači? Moje omiljeno objašnjenje dolazi od arhiepiskopa Vilijama Templa, koji je jednom prilikom rekao sledeće: „Vaša religija je ono što radite sa svojom samoćom.“

Kada negde stojite i čekate satima a nemate šta da čitate, nemate šta da gledate i nemate šta da radite – kada je vaš um potpuno nesputan i nije primoran da razmišlja ni o čemu – kuda ide? Gde voli da bude? Da li kod Boga? Kod njegovog veličanstva? Kod njegove lepote? Odgovor je često „ne“. Naši umovi obično odu u nešto drugo. Šta god da je to nešto drugo, rekao je arhiepiskop Templ, to je vaša prava religija, to je vaša prava vera.

Dakle, zakon prvo ispituje da li volite Boga toliko da on vlada vašom samoćom. Volite Boga toliko da ste zadovoljni u svakoj situaciji, jer uvek imate ono što najviše želite. To je prvo pravilo u ovom sažetku zakona.

Drugo je: „Voli svoga bližnjega kao samoga sebe“. Drugačiji način da to kažete bio bi da zadovoljite potrebe svog bližnjeg sa istom brzinom, snagom i radošću koje imate za svoje potrebe. Da budete srećni kada su njiһove potrebe zadovoljene kao i kada su vaše. Da li je to sve?

Nakon što je učenjak izneo svoj sažetak zakona, Isus kaže: „Tačno si odgovorio. Čini tako, i živećeš.“

S jedne strane, Isus kaže da zakon skicira *ispravan* način života. Tako treba da živimo. Treba da volimo Boga živeći kako nam on nalaže. Ali Isus takođe kaže da, iako je zakon *način* života, on nije put *u* život. Treba da živimo u skladu s njim, ali se njime nikada nećemo spasiti.

Pretpostavka religioznog čoveka (i mnogih od nas) je „Bog će me priһvatiti ako sam dovoljno moralan.“ Ali, svi znamo da ne možemo ispoštovati ceo zakon. Ukazujući na to, Isus primorava svog ispitivača da prizna nemogućnost spasenja kroz držanje pravila. Kao način života koji je ugodan Bogu, da, pridržavajte se zakona! Ali kao način da impresioniramo Boga svojim savršenstvom, to samo otkriva naš nedostatak savršenstva.

Učenjak je osetio da Isus dovodi u pitanje njegov način života. Da bi se opravdao, pita: „A ko je moj bližnji?“ Verovatno je mislio nešto u stilu: *Budimo razumni. Ne misliš valjda da moram sve da volim?*

**1. Ko je naš bližnji?**

Poput pravog rabina, Isus odgovara na pitanje pričom. On je prisutnima ispričao parabolu o milosrdnom Samarićaninu. U njoj, Samarićanin pronalazi umirućeg Jevrejina pored puta i zaustavlja se, ne samo da bi ga spasio, već se i pobrinuo da bude na sigurno, da ima gde da ostane i da se o njemu neko brine.

Šta nam ovo pokazuje? Setite se definicije jevanđelja bližnjeg: zadovoljavanje potreba onoga koga Bog stavi na naš put, čak i ako oni ne veruju u ono što mi verujemo. Da bismo razumeli kako se ovaj princip primenjuje u paraboli, važno je da primetimo da su Jevreji — kojima Isus govori — i Samarićani sledili dve različite verzije judaizma. To nije bio miran suživot — svaka grupa je mislila da je druga bogoһulna. Da bismo to izrazili modernim terminima, zamislite Palestinca koji pronađe Izraelca na putu. Ovako postavljajući priču, Isus nam govori da naši bližnji nisu samo oni oko nas koji nam se sviđaju. To su i ljudi sa kojima obično izbegavamo kontakt — ili ih čak preziremo!

Možda imamo na umu određenu vrstu osobe kojoj više volimo da pomognemo. Prirodno je da želimo da pomognemo onima sa kojima se možemo poistovetiti. Na primer (i ne kažem da je ovo pogrešno), ako ste bili nezaposleni i vaša crkva vam je pomogla da stanete na noge, možete donirati crkvi da biste pomogli i drugima koji prolaze kroz nezaposlenost. Lokalne službe su obično dobro podržane jer ljudi kojima je pomoć pružena obično vole da uzvrate pomaganjem. Mnogo puta dajemo jer znamo da će to pomoći nekome da se suoči sa istim problemima kao i mi.

Ali, da li su ti ljudi naši jedini bližnji? Naši bližnji su, kaže Isus, svi koji su u potrebi —svako od njih bez razlike. Jevrejinu u ovoj priči nije pomogao sunarodnik Jevrej — pomogao mu je neko ko je trebalo da bude njegov ljuti neprijatelj. Samarićanin prelazi preko ogromne etničke barijere da bi pružio pomoć. U tom trenutku je zanemario sve razloge zbog kojih je možda morao da izbegne da pomogne ovoj osobi. Često dopuštamo da nas ti razlozi ometaju i sprečavaju da pomognemo. Postavljamo ograničenja kome pomažemo, kada pomažemo i koliko pomažemo.

Sećam se kada sam pokušao da pomognem svojoj prvoj zajednici, maloj crkvi u Virdžiniji, da se usaglasi sa jevanđeljem bližnjega. Jedan od komentara koji sam često dobijao bio je: „Pa, vidi. Postoje određene vrste ljudi kojima mi ne smeta da se pomogne kada grom udari u njihovu kuću i ona izgori. To je redu. Nije njihovom krivicom. Ali ovi ljudi ovde... oni su neodgovorni. Oni su uvek u problemu, i sami su krivi. Nemam ništa protiv da pomognem kada nije njihova krivica – kada stvarno zaslužuju pomoć.“

Jedan od problema kod ovog stava je Samarićanin. Isus nam za primer daje nekoga koji bi, nesumnjivo, verovao da je umirući čovek zaslužio ono što je dobio. Na kraju krajeva, on je bio pripadnik grupe koja je s visoka gledala na Samarićane, koji su ih za uzvrat mrzeli i tlačili. Štaviše, Isus namerno postavlja ovu priču na opasan deo puta za koji su svi znali. Put je povezivao Jerusalim i Jeriһon i prolazio kroz predeo koji je bio prepun brda i pećina — savršen za pljačke. U stvari, jedan poseban prolaz na putu doslovno je nazvan „Krvavi prolaz“ zbog mnogih ljudi koji su tamo opljačkani i ubijeni. Čak i da Samarićanin nije imao etničku motivaciju da pusti čoveka da umre, verovatno bi pomislio da svako ko sam putuje kroz Krvavi prolaz zaslužuje ono što je ovaj dobio.

A ipak, stao je da mu pomogne. Ne postavlja nikakva pitanja o tome ko šta zaslužuje, koje je nacionalnosti, da li je dobar ili ne. On pruža milost čoveku stvorenom po liku Božijem koji je u nevolji.

Tokom 1740-ih, pastor iz Nove Engleske Džonatan Edvards napisao je fascinantnu raspravu pod nazivom „Dužnost dobročinstva prema siromašnima“ jer mu je njegova sopstvena zajednica davala slične izgovore da ne pomaže svojim susedima. Evo nekoliko primera:

Edvards beleži prigovor: „Većina bližnjih nije *baš* *toliko* siromašna. Moramo da pomažemo ljudima samo kada su bankrotirani i gladni, nije li tako?“

Njegov odgovor se može sažeti ovako: Ako kažete da treba da rasteretimo svoje bližnje samo kada su u krajnjoj oskudici, onda ne volimo svoje bližnje kao sebe same. Mi smo zabrinuti za svoju situaciju mnogo pre nego što postanemo siromašni. Trebalo bi isto tako da činimo za druge.

Drugi prigovor glasi ovako: „Ali, oni su sami sebe doveli u nevolju. Sigurno ne moramo da pomažemo kada su za svoje siromaštvo sami krivi.“

Edvards ističe da nas je Hristos voleo, sažaljevao nas i da se mnogo potrudio da nas oslobodi bede, koju na sebe navlačimo sopstvenom ludošću. Zar ne treba da volimo druge kao što je Hristos voleo nas? Da parafraziram Edvardsa, da je Isus pogledao sa neba i rekao: „Ja samo želim da pomognem onima koji to zaslužuju“, nije morao uopšte da dolazi, jer ovde dole nema nikoga ko to zaslužuje.

**2. Požrtvovana ljubav prema bližnjima**

Evo još jednog argumenta koji bismo mogli da iznesemo u iskušenju da nekome uskratimo pomoć: „Da bar meni ide bolje, možda bih mogao da odvojim malo, a ovako jedva sastavljam kraj sa krajem. Ne mogu sebi da priuštim da nekom pomognem.“

Pogledajmo koliko je koštala Samarićaninova pomoć. Sećate se kako su sveštenik i levit požurili da produže dalje kada su ugledali umirućeg? Oni su razmišljali o svojim životima. Ako vidite nekoga u Krvavom prolazu ko je na samrti, šta to znači? Znači da su razbojnici još uvek u blizini. Svako zaustavljanje na putu može biti poslednje što ćete u životu uraditi. Dakle, kada je Samarićanin stao, on je rizikovao sve. To je neverovatna žrtva.

Ali, on nije uradio samo to. Kada je odveo čoveka u krčmu, on nije rekao samo: „Evo vam dva novčića.“ On im kaže da će platiti koliko god je potrebno da ovaj čovek ozdravi. To su dva radikalno velika računa!

U svojoj raspravi, Džonatan Edvards se bavi osobom koja kaže: „Nisam u mogućnosti da pomažem ljudima u nevolji“ pozivajući se na Poslanicu Galatima 6:2: „Nosite bremena jedni drugih.“ Edvards, zatim, nastavlja:

„Možda smo, po jevanđelju, u obavezi da dajemo drugima i kada to ne možemo učiniti a da sami ne trpimo... Inače, kako bi se drugačije ispunilo pravilo da *nosimo bremena jedni drugih*? Ako nismo dužni da rasterećujemo druge, kada pritom opterećujemo sebe, kako onda da nosimo breme svog bližnjeg, kada uopšte ne nosimo nikakav teret?“ [[1]](#footnote-1)

Edvardsov stav je ovakav: „Kada ljudi kažu: ’Ne mogu sebi da priuštim da dajem drugima’, oni, ustvari, misle: ’Ne mogu sebi da priuštim da dam, a da ne žrtvujem nešto’.“ Ne postoji osoba koja ne može sebi da priušti da pomogne drugom. U stvari, ako vam pomaganje drugih ne pričinjava napor, onda, verovatno, ne pomažete dovoljno!

Na osnovu ove priče možemo videti da smo pozvani da pomognemo i ljudima koji nam se, inače, ne sviđaju i ljudima koji nas možda ne vole. Pozvani smo da im pomognemo i kada su sami na sebe navukli svoju nesreću. Pomoći ćemo im tako što ćemo se žrtvovati da zajedno sa njima nosimo njihov teret. Isus je uklonio sve granice koje volimo da postavljamo našoj definiciji pomoći bližnjem.

Ali, kako se, uopšte, može očekivati da neko živi ovako? Očigledno je da je ovaj duһ davanja sjajan u teoriji, ali, da li je to moguće u stvarnosti? Stigli smoi do trećeg pitanja, pitanja motivacije.

**3. Motivacija da volimo svoje bližnje**

Odakle nam motivacija da ovako volimo bližnje? Postoje samo dva moguća načina, koje nam Isus ovde pokazuje. Jedan je neadekvatan; drugi je više nego adekvatan. Jedan je potpuno nedovoljan, a drugi je sasvim dovoljan.

Prvi način da se ljudi nateraju da žive ovako je putem moralnih pravila (bilo svetovnih ili verskih).

Sekularna verzija glasi ovako: „Ako ste prosvećena, progresivna, liberalna ili pristojna osoba, ako ste savestan građanin, onda ćete se brinuti za siromašne. Glasaćete za političke ideje koje im pomažu i uložićete svoje vreme i novac u njih.“

Religiozna verzija je: „Morate davati siromašnima, jer to Biblija, Kur'an, Tora ili nešto drugo nalaže. Ne postoji nijedna velika religija na svetu koja ne stavlja naglasak na pomoć siromašnima.

I sekularni i religiozni pozivi da se pomogne siromašnima motivišu ljude da daju uz osećanje krivice. „Vi imate mnogo, a oni tako malo. Zar se ne osećate loše? Dajte im.“

Ali to nije motivacija koju Isus koristi. Zapazi kako on u parabolu stavlja i dva moralna, religiozna čoveka — sveštenika i levita, i obojica ignorišu čoveka na samrti. Ironija je u tome što je njiһov *posao* bio da pomažu siromašnima! Isus je mogao izabrati druge vrste ljudi — recimo, fariseja ili proroka — ali su sveštenici i leviti delili milostinju. Imali su obavezu da daju onima u potrebi.

Kroz njiһ nam Isus pokazuje ljude koji mogu pomoći siromašnima iz dužnosti ili zbog morala, ali ne i kada to zahteva radikalnu pomoć. Kada je uključen rizik, oni prolaze sa druge strane puta.

Isus nam pokazuje da nas sam moral može dovesti samo dotle. On nas može učiniti donekle velikodušnim, ali neće radikalno promeniti naša srca da bi to postalo jevanđelje bližnjeg. Možda se osećamo loše zbog toga što drugima ne pomažemo dovoljno, ali osećanje krivice nije Isusova poenta. Isus ne pokušava da natera učitelja zakona da se oseća krivim. On mu pokazuje kakvo ponašanje nasleđuje večni život. Želi da mu život doživi tu promenu.

Način na koji Isus pokušava da promeni život ovog učitelja leži u njegovoj sopstvenoj ulozi. Za potrebe priče, ovaj religiozni učenjak stavljen u situaciju da može biti i umirući Jevrejin. Međutim, da je Isus rekao: „Čovek poput tebe video je Samarićanina na samrti. On je rizikovao život da bi mu polio rane uljem i odveo ga u gostionicu. Idi i ti čini isto tako,“ ovaj učenjak bi se nasmejao Isusu. Rekao bi: „Šališ se? Ja nisam izdajnik svog naroda. Nijedan Izraelac koji ceni svoje poreklo nikada ne bi uradio tako nešto.“

Umesto toga, Isus postavlja Izraelca na putu, a Samarićanina na konja. On prosto tera zakonika da zamisli sebe na putu kako, smrtno ranjen, krvari. *Njegova* jedina nada je da mu neprijatelj ukaže besplatno milosrđe, iako on nije dužan da mu ukaže bilo kakvu milost. Ako bi vama jedina preostala nada da preživite bio čin besplatnog milosrđa, čin radikalne ljubavi prema bližnjem, od nekoga ko vam ni na koji način to ne duguje? Da li biste poželeli to milosrđe?

Da ga je Isus uputio da spasava Samarićane na samrti, on bi u suštini izneo još jedno pravilo tipa „onda tako uradi i ti njemu“. Čak i da se čovek složio, samo bi ostalo na tome. Njegovo srce se ne bi promenilo. Umesto toga, Isus mu daje iskustvo radikalnog milosrđa. Isus zna da će ovom čoveku Samarićanin postati bližnji samo ako mu se taj prvi pokaže kao bližnji. Radikalno jevanđelje bližnjeg podrazumeva ljubav koja ne može biti odgovor na zahtev, već samo kao odgovor na besplatno milosrđe. Kada to doživimo, počinjemo da na druge gledamo drugačije. Tada postajemo radikalni bližnji. Zatim, pogledaćemo i ljude koje, inače, nikad ne bismo.

Gde možemo dobiti tako nešto? Jevanđelje nam daje odgovor. „Njega, koji nije učinio greh, Bog je radi nas učinio grehom, da u njemu budemo Božija pravednost.“[[2]](#footnote-2) Kada je Isus Hristos došao na svet, prolazio je putem na kojem smo se mi nalazili. Imao je sažaljenja prema nama. Znao je da kada dođe po nas neće se samo izložiti opasnosti – već i da će ga to *koštati* života. Ako ga prepoznamo kao našeg dobrog Samarićanina, našeg radikalnog bližnjeg, to će biti dovoljno da nas zauvek promeni. Postaćemo i mi radikalni bližnji drugima. Tek kada vidimo šta je Isus učinio za nas, možemo postati pravi bližnji drugim ljudima. Sve u svemu, Isus odgovara na pitanje „Ko je moj bližnji?“ pitanjem „Ko je za tebe bližnji?“

**4. Kako da volimo svoje bližnje**

U ovom odlomku postoje tri stvari koje pokazuju kako ćemo biti jevanđeoski bližnji.

Prvo, moramo provesti vreme razmišljajući o potrebama našeg bližnjeg. Moramo biti u kontaktu sa njima. Svaka zajednica ima prilike za volontere. I vaša crkva verovatno ima takvih prilika. Učinite nešto što će vas izvući iz vaše zone udobnosti za potrebe druge osobe. Celokupno služenje nastoji da ispuni različite potrebe u životima ljudi — emocionalne potrebe, fizičke potrebe, finansijske potrebe, medicinske potrebe, potrebe za prevozom — svaku potrebu koja se pojavi. Sledi primer koji nam Isus daje u ovoj paraboli (ono što danas nazivamo socijalnim radom): hranjenje, sklonište, zaštita slabih, oslobađanje potlačenih. Ovo je suština onoga što znači živeti kao Hristov učenik i suština onoga što znači voleti bližnjeg.

Drugo, kao što smo ranije spomenuli, moramo da istkamo jevanđeosku poruku i jevanđelje bližnjeg. Mnogi ljudi više vole da ostanu po strani. Na primer, kada Isus kaže da želi da budemo neustrašivi objavitelji jevanđelja, po konzervativcima je to obično u redu, a liberale čini nervoznima. A kada Isus kaže da želi da budemo radikalni bližnji onima u potrebi, liberalima je to u redu, dok konzervativci obično osećaju nervozu. Ali objavljivanje Božije istine i ovaploćenje Božije milosti nisu suprotni jedno drugom. Isus ih plete zajedno. U stvari, jevanđelje bližnjeg se na neki način može čak opisati kao neverbalni oblik jevanđeoske poruke.

Kad god je hrišćanstvo cvetalo kroz istoriju, briga za telo *i* briga za dušu su uvek išle ruku pod ruku. Poznato je pismo jednog od rimskih careva, Julijana, koji je bio uznemiren zbog toga kako hrišćanstvo raste, a paganstvo se smanjuje. U pismu paganskom prvosvešteniku Arsaciju, on je napisao: „Sramotno je to što nijedan Jevrejin nikada nije primoran da prosi, i što bezbožni Galilejci [hrišćani] izdržavaju ne samo svoje siromašne nego i naše, jer tada svi vide da našem narodu nedostaje naša pomoć.“ Grci su se starali o grčkoj sirotinji i Rimljani o rimskoj sirotinji, a hrišćani su se brinuli o sirotinji svih. Svet nikada nije video ništa slično.

Kada postanemo radikalni bližnji svima oko nas – ne samo onima poput nas – svet će primetiti jevanđelje koje to motiviše. Kroz Samarićaninove postupke, Isus nam pokazuje da jevanđeoski bližnji ispunjava nečije potrebe sa takvom požrtvovanom ljubavlju da će ih to zapanjiti. Ova ljubav prema ljudima je toliko skupa da će ljudi *morati* da čuju jevanđelje samo da bi razumeli njen smisao.

U Mateju 7:16, Isus kaže: „Prepoznaćete ih po njihovim plodovima.“ Naš plod — naša dela iz ljubavi prema bližnjem — ono je što pomaže ljudima da znaju da li smo samo osoba koja kaže da veruje ili osoba koja je zaista iskusila natprirodnu milost. Život izliven delima saosećanja i služenja, posebno prema siromašnima, očigledan je znak da smo zaista doživeli spasenje.

**Treće**, moramo se setiti velike žrtve našeg „dobrog Samarićanina“ — Isusa Hrista. Kada se setimo kako je prineo sopstveni život da spase naše, a da mi to nismo zaslužili, možemo postati motivisani da učinimo isto za druge. Božija žrtva može nas poniziti i prodreti u naše srce. I tada možemo zapevati pesmu: „Neverovatna ljubav! Kako je moguće da Ti, Bože moj, za mene umreš?“ I mi onda možemo ići i voleti na isti način.

\* \* \*

Dok nastojimo da postanemo istinski bližnji, onakvi kakve nas je Bog pozvao da budemo, setimo se Isusovog ohrabrenja koje nalazimo u Mateju 25:

**34„Onda će Car reći onima zdesna: ‚Dođite, vi blagosloveni moga Oca, i nasledite Carstvo, koje je za vas pripremljeno od postanka sveta! 35Jer, bio sam gladan – i vi ste mi dali da jedem; i žedan – i vi ste me napojili. Bio sam stranac – i vi ste me ugostili; 36i gô – i vi ste me obukli. Bio sam bolestan – i vi ste me negovali; i u tamnici – i vi ste me posetili.‘**

**37Tada će mu pravednici reći: ‚Gospode, kad smo te to videli gladnog, i nahranili te; i žednog, i napojili te? 38Kad smo te to videli kao stranca, i ugostili te; i golog, i obukli te? 39I kad smo te to videli bolesnog ili u tamnici, i posetili te?‘**

**40A Car će im odgovoriti: ‚Istinu vam kažem: kad god ste učinili nešto za jednoga od ove moje najmanje braće, za mene ste učinili.‘“**

\* \* \*

**Molitva**

Oče, daj da razumemo ovaj odlomak dovoljno snažno da nas učini radikalnim bližnjima. Molimo se da nam Sveti Duһ pomogne da održavamo milosrđe koje je Isus stavio u naša srca dok svakodnevno tražimo druge kojima ćemo to milosrđe pružiti. Daj nam oči da vidimo potrebe ljudi oko nas i motivaciju da ih ispunimo — čak i ako to zahteva našu žrtvu. Smekšaj naša srca radi onih zbog kojih obično pređemo na drugu stranu ulice. Pomozi nam da idemo stopama Onoga koji je došao, ne da Mu drugi služe, nego da služi. U Isusovo ime se molimo, amin.

Proučavanje ove parabole od 1979. do 1982. promenilo mi je život. Ne bih bio u Njujorku da se nisam rvao sa značenjem ove parabole. Ne bih ni pomislio da dođem!

1. *The Works of Jonathan Edwards*, Vol. 2. (Banner of Trust, Bath, 1997). 171. [↑](#footnote-ref-1)
2. 2. Korinćanima 5:21. [↑](#footnote-ref-2)